Az ókori görög-római civilizáció az európai kultúra megalapozója volt. Ez európai építészet formavilágának számos elemét is a görögöktől örököltük – római közvetítéssel.

Az ókori görög Hellász történetében három nagy korszakot különböztetünk meg: az archaikus, a Kr. e. 5. századi klasszikus és a Kr. e. 4. század végén kezdődő hellenisztikus korszakot, melyekhez jellegzetes építészeti stílusjegyek is kapcsolódnak. Az utókor a klasszikus stílust tartja a legtöbbre, de a hellenisztikus stílus gyakorolta a legnagyobb hatást – a római és az európai építészetre.

A görög építészet reprezentatív alkotása a templom volt. Lépcsőzetesen emelkedő alapzat, háromszög alakú, domborművekkel díszített oromzat (tümpanon), dombormű szalag (fríz) és a cellát körülvevő oszlopsor jellemzi. A klasszikus oszlopformák közül a legkorábbi zömök, lábazat nélküli dór oszlop volt. Később alakult ki és terjedt el a kis-ázsiai poliszokból a karcsúbb, lábazaton álló, csigavonallal díszített ión oszlop. A korinthoszi oszlopot a hellenizmus korában alkalmazták.

Híres épületegyüttes a Kr. e. 5. században fölépített athéni Akropolisz, amely több templomot, szentélyt, istenszobrot, kincstárat foglal magában. Itt áll Athéné dór stílusú templomba, a Parthenón, amelynek domborműveit Pheidiasz készítette, vagy az ión stílusú Erekhtheion, amely az oszlopokként szolgáló nőalakjairól, a kariatidákról híres. Hasonló szent templomkerületek Olümpiában, a Zeusz tiszteletére Kr. e. 776-tól feljegyzett versenyek helyszínén, és a kis-ázsiai, dél-itáliai, szicíliai görög poliszokban is álltak.

A színház is görög eredetű. A dráma és a színjátszás a Kr. e. 6. század végén Athénban alakult ki, de a távoli görög poliszokba is eljutott. A Dionüszosz-színház mintájára völgyben alakították ki a lépcsőzetes nézőteret, a színpadot és a háttérként szolgáló jellegzetes oszlopsort vagy palotát. Ma is látható pl. az epidauroszi vagy az epheszoszi görög színház. A nézőtéren a polisz egész lakossága elfért, amire azért volt szükség, mert a klasszikus kori drámajátszás elsősorban világi esemény volt: az erkölcsi és politikai nevelés eszközéül szolgált. Színházak épültek a hellenisztikus és a római korban is.

Róma építészetében az etruszk és a görög, majd a Kr. e. 3. századtól a hellenisztikus hatás érvényesült. Ezt a köztársaságkori épületek tümpanonos oromfala, dór vagy ión oszloprendje bizonyítja. De a Kr. u. 1. században már felépültek a római civilizációra jellemző városi épületek, a császárkori Róma pedig új fórumokkal, középületekkel gazdagodott. A római építészet legfontosabb újítása a boltív volt, amellyel nagyobb távolságot lehetett áthidalni, mint az oszlopokra fektetett gerendákkal. Az egymás után elhelyezett boltívek alkották a dongaboltozatot, a boltív elforgatásával jött létre a kupola. A boltívet nagy teherbírása miatt az ablakok, kapuk kialakításánál, többszintes épületek, hidak, vízvezetékek építésénél is alkalmazták.

A római építészet jellemző alkotása a Pantheon. Az előcsarnok gerendáit korinthoszi oszlopok tartják, oromfala timpanonos. A templomot félgömb kupola fedi, amelynek tetőnyílásán áramlik be a fény. A tágas belső teret boltíves fafülkék veszik körül. Az épület eredetileg a római istenek közös temploma volt.

A Római Birodalmat fejlett városi civilizáció jellemezte. A legnagyobb és legpompásabb város Róma volt, de a kisebbek is hasonlítottak rá. Rómában, Itáliában és a romanizált provinciák városaiban római istenek templomai álltak a fórumon, a római Colosseumhoz hasonlóan a nimes-i, a pulai vagy az aquincumi afiteátrumban is gladiátorviadalokat rendeztek, de színházak, cirkuszok, fürdők is épültek a lakosság szórakoztatását szolgálva. A bérházak és a villák a római formákat utánozták. Sok helyen fennmaradtak jellegzetes boltíves vízvezetékek – a rómaiak építészeti szakértelmét mutatva. Gondoskodni kellett a megfelelő lejtésről, hogy a fölső szint csatornájában vezetett víz eljusson a városba. Az alsó szintet útként, hídként is használták.