A zsidóság (más néven héberek vagy Izrael népe) vallásáról és korai történetéről a Biblia a legfontosabb forrásunk. A zsidóság szent könyveit a keresztény Biblia Ószövetség néven foglalja magába. Ennek legrégebbi része a Tóra, a Mózesnek tulajdonított öt könyv. A héber Biblia az őstörténetből két eredetmondát őrzött meg. A korábbi szerint Ábrahám vezetésével Mezopotámián keresztül érkeztek Kánaán (Palesztina) földjére, a másik történetben Mózes Egyiptomból vezette népét Kánaánba, ahol a 12 törzs szövetséget kötött egymással. A törzsszövetség hosszú harcok árán szerezte meg az új hazát. A Kr. e. 11. században alapított zsidó királyság Dávid és Salamon uralkodása idején, a Kr. e. 10. században élte fénykorát. Az állam fővárosa és vallási központja Jeruzsálem lett. A zsidó állam Salamon halála után két részre, az Izraeli és a Júdai Királyságra szakadt. Ahogyan a térség többi kis állama, ezek sem tudtak ellenállni a hódító birodalmaknak. Izraelt az asszírok megsemmisítették, lakosságát áttelepítették. Júdát később az Újbabiloni Birodalom kebelezte be, a lakosság egy részét ekkor is áttelepítették. Az Újbabiloni Birodalmat megdöntő perzsák Kr. e. 538-ban hazaengedték a babiloni fogságból a zsidóság előkelőit, és engedélyt adtak a jeruzsálemi templom újjáépítésére. Később Nagy Sándor és a Római Birodalom is fennhatóságot gyakorolt a terület fölött.

A Biblia szerint a zsidók egyetlen istent tiszteltek, akit Jahve néven szólítottak meg. A magyar bibliafordításokban Isten vagy Úr, Úristen a megnevezése. A szigorú egyistenhit, a monoteizmus azonban csak fokozatosan szilárdult meg a Kr. e. 1. évezred folyamán. Jahve eredetileg az Egyiptomból érkező nomád törzsek viharistene volt. A Kánaánért folytatott harcok idején vált a törzsszövetség egyetlen istenévé. Bár a zsidóknak tilos volt más istent tisztelniük, ekkor még nem tagadták más népek isteneinek létezését. A Kr. e. 8-7. században azonban Jahve kultusza meggyengült. A hit helyreállítása érdekében léptek fel a próféták. Ők kezdték azt hirdetni, hogy az elkövetett vétkek miatt az Úr megbüntette a zsidó népet. De egy igazságos és békés kort is jövendöltek, amelyet az Úr küldötte, a Messiás fog elhozni. A prófétai mozgalom átalakította a zsidóság istenképét: eszerint a világmindenség egyetlen és mindenható Istene Jahve, az erkölcs és az igazság meghatározója.

A Kr. e. 6. században tették Jahve kultuszának kizárólagos helyévé a jeruzsálemi Templomot. Máig ez a zsidóság legszentebb helye, amelynek maradványához, a Siratófalhoz sokan zarándokolnak el. Hitük szerint Jahve szövetséget kötött a zsidó néppel. Megígérte, hogy segíti őket, elvezeti új hazájukba, és védelmet nyújt a bajok ellen, de cserébe elvárta, hogy betartsák a szabályait. A zsidóság kapcsolata istenével így személyes és kölcsönös volt. Ezért alakulhattak ki belőle újabb monoteista vallások: a kereszténység és az iszlám.

A Mózes által közvetített vallási törvények szerint a zsidó nép nem ábrázolhatta istenét, a nevét sem mondhatták ki, de minden hetedik napot neki szenteltek, ez a nap a sabbat, amikor csak vallási feladatokat lehetett végezni: Bibliát olvasni, megemlékezni az ünnepekről, újramesélni a nép történetét. Egy zsidó ember és a nép egésze is a vallási törvények pontos betartásával fejezte ki hűségét, engedelmességét Jahve iránt.

A zsidó vallás istenképe eltért a korabeli népek szemléletétől: Jahve a semmiből, csupán a dolgok megnevezésével teremtette a világot. Láthatatlan, de mindenütt és mindenkor jelen van a cselekedetei által. A zsidó hitéletben fontos szerepe volt a jeruzsálemi Templom papságának. Ők ismerték a vallási titkokat, őrizték a Templomban a szimbolikus tárgyakat: a szövetséget jelképező frigyládát, az égő csipkebokrot idéző hétágú lámpást, a menórát és a szent iratokat, a Tóra-tekercseket. Az ő feladatuk volt az áldozatok bemutatása is. A római uralom elleni felkelés a Templom lerombolásával és a zsidóság szétszóratásával végződött. A zsidó diaszpórákban a papok helyét a rabbik vették át, a Templom helyett Jeruzsálem irányába tájolt, egyszerű gyülekezeti házakban, zsinagógákban gyűltek össze imára és a Tóra olvasására. A szétszóratásban is ragaszkodtak hitükhöz és hagyományaikhoz. Ez tartotta meg a zsidóságot több ezer éven keresztül.